Manuel Mariño Méndez

Manuel Mariño Méndez, nado en Fiolledo (Salvaterra de Miño) cara a 1882 e finado na mesma parroquia o 15 de febreiro de 1967, foi un político galego.

 Traxectoria 
Dirixente agrario, creu en 1913 a Sociedade Agraria de Fiolledo, Oleiros e Salvaterra coa axuda dos emigrados na Arxentina. Na ditadura de Primo de Rivera foi nomeado concelleiro de Salvaterra de Miño e elixido primeiro tenente de alcalde o 24 de marzo de 1924 na corporación que presidiu Francisco Piñeiro Groba. Foi delegado en Salvaterra da Unión Progresista de Salvaterra de Miño en Buenos Aires. Na Segunda República foi alcalde de Salvaterra de Miño entre 1931 e 1934. Foi o artífice do ingreso na UGT das sete sociedades agrarias que compuñan a Federación Municipal Agraria de Salvaterra en xaneiro de 1933. Afiliouse a Izquierda Republicana e foi reposto como alcalde en febreiro de 1936.

Co golpe de Estado do 18 de xullo de 1936 agochouse na parroquia de Leirado e despois fuxiu a Portugal. O xuíz militar emitiu unha requisitoria para a súa presentación o 24 de agosto.El Pueblo Gallego, 24-8-1936, p. 2. Foi novamente reclamado polo xuíz militar de Vigo o15 de setembro xunto con Manuel Monteagudo Rodríguez, Abundio Ledo Gómez, José Macías Gutiérrez, Vicente Domínguez Vilar, Etelvino Tielas e Román Santillán."Requisitorias", El Pueblo Gallego, 15-9-1936, p. 4. Estivo detido en Monção, despois en Porto onde coincidiu con Manuel Pérez Rodríguez, e finalmente pasou a un penal en Lisboa do que conseguiu saír grazas á axuda do embaixador español. Pasou á zona leal e uniuse ao exército republicano. Recibiu axudas dende Buenos Aires. En 1939 estaba refuxiado en Francia e obtivo o permiso necesario para ingresar na Arxentina, a onde chegou ese ano, grazas á intervención de Manuel Puente González. Nese mesmo ano recibiu unha homenaxe da Sociedad Unión Progresista del Distrito de Salvatiera. Retornou a Salvaterra en 1949. Viviu en Fiolledo até o seu falecemento en 1967, aos 85 anos de idade.

 Notas 

 Véxase tamén 
 Bibliografía 

 Ligazóns externas 
 Repertorio biobibliográfico do exilio galego: Unha primeira achega
 El alcalde que calmó a las masas en el 36
 Lazoiro homenaxeará ao alcalde republicano Manuel Mariño nunha exposición adicada á memoria histórica

Categoría:Alcaldes de Salvaterra de Miño
Categoría:Alcaldes de Galicia durante a II República
Categoría:Exilio galego
Categoría:Galegos da Arxentina
Categoría:Nados en Salvaterra de Miño
Categoría:Nados en 1882
Categoría:Finados en 1967